Mɛni Hewɔ Yehowa Odasefoi Yaa Kpeei Wuji?\nMɛni hewɔ gbɔmɛi nɛɛ ená miishɛɛ nɛkɛ? Amɛtee wɔkpeei lɛ ateŋ ekome shishi. Tamɔ bɔ ni afã Nyɔŋmɔ tsuji ni hi shi yɛ blema lɛ akɛ amɛkpe shii etɛ yɛ afi mli lɛ, wɔ hu wɔshwelɛ ji akɛ wɔkpe kutuu yɛ kpeei wuji ashishi. (5 Mose 16:16) Daa afi lɛ, wɔfeɔ kpeei srɔtoi etɛ: gbi kome kpokpaa nɔ kpeei enyɔ kɛ kpokpaa wulu nɔ kpee ni wɔkɛ gbii etɛ feɔ. Te wɔnáa kpeei nɛɛ ahe sɛɛ wɔhãa tɛŋŋ?\nEhãa wekukpaa ni yɔɔ wɔ kɛ wɔnyɛmimɛi Kristofoi lɛ ateŋ lɛ mli waa. Tamɔ bɔ ni Israelbii lɛ ná miishɛɛ be ni amɛjie Yehowa yi “yɛ gwabɔi [loo kpeei ashishi]” lɛ, wɔ hu wɔnáa miishɛɛ kɛ́ wɔkpe kutuu yɛ henaabuamɔi krɛdɛi nɛɛ ashishi kɛjá Nyɔŋmɔ. (Lala 26:12, shishigbɛ niŋmaa; 111:1) Henaabuamɔi nɛɛ hãa wɔnáa hegbɛ wɔkɛ Odasefoi ni jɛ asafoi krokomɛi amli loo maŋsɛɛ lɛ po kpeɔ ni wɔkɛ amɛ bɔɔ. Kɛ́ eshɛ shwane lɛ, wɔyeɔ nii yɛ kpee lɛ shishi, ni enɛ hãa wɔnaanyobɔɔ lɛ sɔɔ waa yɛ henaabuamɔi nɛɛ ashishi. (Bɔfoi 2:42) Yɛ kpeei nɛɛ ashishi lɛ, wɔnaa bɔ ni suɔmɔ efee wɔ kɛ ‘wɔnyɛmimɛi’ ni yɔɔ je lɛŋ fɛɛ lɛ ekome.​—1 Petro 2:17.\nEhãa wɔyaa hiɛ yɛ Nyɔŋmɔjamɔ mli. Israelbii lɛ ná Ŋmalɛ lɛ ni agbala mli atsɔɔ amɛ lɛ he sɛɛ hu waa ejaakɛ ‘amɛnu wiemɔi lɛ ashishi.’ (Nehemia 8:8, 12) Wɔ hu wɔnyaa Biblia mli gbɛtsɔɔmɔi ni wɔnine shɛɔ nɔ yɛ wɔkpeei ashishi lɛ ahe waa. Kpee lɛ eko fɛɛ eko yɛ Ŋmalɛ naa saneyitso. Ayeɔ abuaa wɔ ni wɔna gbɛ nɔ ni wɔbaatsɔ wɔfee Nyɔŋmɔ suɔmɔnaa nii yɛ wɔshihilɛ mli kɛtsɔ wiemɔi ni ahãa, kɛ nɔkwɛmɔnii anɔ. Kɛ́ wɔnu mɛi ni miimia amɛhiɛ kɛmiikpee shihilɛi ni mli wawai anaa akɛ Kristofoi lɛ aniiashikpamɔi lɛ, ewoɔ wɔ hewalɛ waa. Yɛ kpokpaa wulu nɔ kpeei ashishi lɛ, afeɔ drama, ni mɛi ni feɔ lɛ saa amɛhe tamɔ mɛi ni hi shi yɛ blema lɛ, ni enɛ hãa wɔnuɔ Biblia mli saji lɛ ashishi jogbaŋŋ, ni wɔnaa bɔ ni ekɔɔ wɔhe ŋmɛnɛ. Atoɔ baptisimɔ he gbɛjianɔ yɛ kpee lɛ eko fɛɛ eko shishi ahãa mɛi ni miitao amɛkɛ nu mli baptisimɔ afee amɛhenɔjɔɔmɔ kɛhã Nyɔŋmɔ lɛ he okadi lɛ.\nMɛni hewɔ wɔnáa miishɛɛ yɛ kpeei wuji ashishi lɛ?\nKɛ́ otee kpeei wuji ashishi lɛ, mɛɛ sɛɛ obaaná?\nKɛ́ obaasumɔ ni ole wɔnyɛmimɛi lɛ jogbaŋŋ lɛ, ofainɛ ni oya kpee ni wɔbaafee wɔsɛɛ lɛ. Mɔ ni kɛ bo kaseɔ Biblia lɛ baanyɛ ekɛ wolo ni kpee lɛ shishi nifeemɔi lɛ yɔɔ nɔ lɛ eko atsɔɔ bo ni ona nibii ni abaasusu he yɛ kpee lɛ shishi. Kadimɔ be kɛ he ni abaafee kpee ni nyiɛ sɛɛ lɛ yɛ, yɛ okalanda lɛ nɔ, ni kɛ́ obaanyɛ lɛ oya.\nKɛmaje Mɔ Ko Kɛmaje Mɔ Ko Mɛni Hewɔ Wɔyaa Kpeei Wuji?